මහනුවර ශ්‍රී දළදා මාලිගාවේ වාර්ෂික ඇසළ පෙරහැර මංගල්‍යයේ පළමු කුඹල් පෙරහැර මීට ටික වේලාවකට පෙර වීථි සංචාරය කිරීම ආරම්භ වුණා.අදින් ඇරඹෙන පෙරහැර මංගල්‍යය ලබන 18 වැනිදා දක්වා පැවැත්වෙනවා.මෙවරත් මහනුවර ශ්‍රී දලදා මාලිගාවේ පෙරහැර කරඬුව වැඩම කරවන්නට වාසනාව උදාකරගත් නැඳුන්ගමුවේ රාජා හස්තියාද දින 7 ක ගමනකින් පසු ඊයේ රාත්‍රියේදී දළඳා මාළිගාවට පැමිණියා.10 වැනි වරටත් ශ්‍රී දළදා කරඬුව වැඩම කරවන්නට වාසනාව උදාකරගත් නැඳුන්ගමුවේ රාජා හස්තියා වැලිවේරියල රතුපස්වල පිහිටි සිය හාම්පුතාගේ නිවසින් මහනුවර බලා ගමන් ආරම්භ කළේ පසුගිය පළමුවැනිදායි.සුපුරුදු පරිදි පාගමනින්ම මහනුවර බලා ගමන් කරන රාජා හස්තියාගේ ආරක්ෂාව සම්බන්ධයෙන් බලධාරීන්ගේ අවධානය යොමු විය යුතු බවට හිරු ප්‍රවෘත්ති කළ අනාවරණයත් සමග හස්තියාට පූර්ණ පොලිස් සහ හමුදා ආරක්ෂාව ලබාදීමට වනජීවි අමාත්‍යවරයා පියවර ගත්තා.ඒ අනුව ආසියාවේ විශාලතම සහ උසම හීලෑ හස්තියා ලෙස සැලකෙන නැඳුන්ගමුවේ රාජා දින 7 ක් පුරා ගමන් කර මහනුවරට ළඟා වූයේ පූර්ණ පොලිස් සහ හමුදා ආරක්ෂාව මධ්‍යයේයි.මේ අතර මහනුවර ශ්‍රී දළදා මාලිගාවේ ඇසළ පෙරහැර මංගල්‍යයේ පළමු කුඹල් පෙරහැර අද රාත්‍රී 7.12ට  යෙදුණු සුබ මොහොතින් වීථි සංචාරය කිරීම ආරම්භ කළා.පෙරහැර නැරඹීමට එන ජනතාවගේ ආරක්ෂාව වෙනුවෙන් යොදවා ඇති පොලිස් නිලධාරීන්ගේ පිරිස 4500 කට අධිකයි.